Keladi merah

Keladi merah atau keladi hias (Inggeris: angel wings; nama saintifik: Caladium bicolor) ialah spesiss tumbuhan berumbi dari keluarga talas-talasan. Tumbuhan ini berasal dari benua Amerika Selatan dan tersebar luas ke barat Afrika dan Asia Tenggara lantaran kesesuaian iklim.

Penanaman 
Di Malaysia, keladi ini banyak tersebar di kawasan ladang kelapa sawit dan tepi paya melalui benih yang hanyut dibawa arus semasa hujan dan bah. Umbinya tercabut bersama anak benih dan tersebarkan ke tempat baru. Keladi ini boleh membiak dengan pantas di tempat yang redup atau panas dengan sumber air yang mencukupi.

Bentuk dan corak daunnya yang menarik membuatnya sesuai ditanam di halaman rumah. Ukurannya yang sederhana pula memudahkan tanaman ini ditanam di dalam pasu mahupun di tanah lapang. Anak benih baru boleh diasingkan terus ke tempat semaian untuk dibiakkan. Untuk kegunaan seni laman hiasan, pokok ini biasanya ditanam sebagai penyerlah pokok utama. Daunnya juga dapat membantu mengelakkan tanah menjadi kering akibat terkena cahaya.

Penerangan 
Keladi hias adalah tumbuhan renek tanah lembap yang hidup di kawasan tanah teduh, subur dan sedikit berasid dengan ketinggian 0.8 m.
Batang semu atau tangkai daun keladi ini adalah bergabus, tidak bercabang dan bercantum sempurna dengan daun. Bentuk daunnya pula seperti hulu panah mirip keladi minyak dengan corak berwarna-warni mengikut variasi. Daun ini juga kalis air dan mempunyai lapisan seperti lilin di permukaan daun. 

Bunga keladi ini adalah berbentuk centong dengan seludang bunga berwarna kuning cair. Tangkai bunga pula berwarna hijau cerah. Bunga jantan dan bunga betina di dalam seludang akan didebungakan oleh serangga melalui aromanya. Buah keladi hias adalah berwarna merah jingga agak membujur.

Gambar 
Beberapa variasi atau kelainan spesies keladi hias yang sering ditanam oleh penggemar tanaman hiasan termasuklah:-

Rujukan